שו"ת רשב"ץ (תשב"ץ)/חלק ב/י
שאלה י:
עוד שאלת מהו להתיר לשחוט בהמה בי"ט לצורך היום לפי שיש מחמירין משום גזרת מקח וממכר:

תשובה:
לא שמענו איסור בזה לעולם ואנו נהגנו לשחוט ולא חששנו לזה והמחמירים בזה שבקיה לחסידו' שהרי התירו הערמה במליח' כדי שלא ימנע משמחת יט כדאי' בפ"ק דביצה (י"א ע"ב) ועור לפני הדורסן ותריסי חנויות התירו סופן משום תחלתן התם (שם) מה"ט ובענין כסוי הדם אמרי' בפ"ק די"ט (ז' ע"ב) אי לא שרית לי' אתי לאמנועי משמחת יו"ט וכן התירו לתבוע הלואו' י"ט מהט כדאיתא בפ' שואל (קמ"ח ע"ב) והרבה דברי' כיוצא בזה התירו משום שמחת י"ט ואם הם הקילו באיסורין הרבה משום שמחת יט היאך נאסור אנחנו דברי' המותרי' ובירושלמי דתרומו' (פ"ה ה"ג) וכן בסוטה (פח ה"א) וחגיגה (פ"א ה"ח) אמרו כשם שאסור לטהר הטמא כך אסור לטמא הטהור ומה שראוי ללמוד את העם בזה הוא שלא יהיו נמנין על הבהמ' ביט אלא מעי"ט ויהיו שוחטין ומחלקין ביניהם ושלא ישגיחו בכף מאזנים כל עיקר ושלא יעשו בית יד בבשר לתלותו בנקב שעושין בערקו' לתלותו בסכין אלא ביד או יתלה אותה בחבל שעונבין בעקבה והשואל קרבים לא יאמר לטבח תן לי בדינר אלא לוקחין סתם ופורעין כמנהג והלוקח בשר יאמר לו תן לי רובע או חצי רובע ואם שוחטן אותה בשדה יביאוה אברי' איברים בצנעה כדאי' בפ' אין צדין (כ"ז ע"ב) ולא יפילו גורלו' על המנות כדאמרי' בפ' שואל (קמ"ח ע"ב) מטילין חלשי' על הקדשים בי"ט אבל לא על המנות ופירשו בגמ' (קמ"ט ב') מנות של חול שאינן קדשים ואם לא פרע מעי"ט ואין הטבח מאמינו יתנו לו משכון כדאמרי' התם (קמ"ח ע"ב) רב אויא שקיל משכונא והיינו משום דחייש דילמא הלואת י"ט לא ניתנה ליתבע ובזה אנחנו נוהגין במקומנו כזה.
עוד אנחנו מקילין עליהם שלא לבדוק הריאה עד אחר הפשט העור כדי שלא יתקלקל העור אם שמא תמצא טרפה שכיון שנשחטה בחזקת היתר עומדת ורבנן אצריך בדיק' ומשום שמחת י"ט יש להקל להפשיט העור קודם בדיק' כמו שהתירו לתת עור לפני הדורסן דילמא אתי לאימנועי משמחת י"ט וכן בפ' מי שהחשיך (קנ"ו ע"ב) מוכח דטרפה אסור' לטלטל בי"ט משום מוקצה וקודם בדיקה התירו טלטולה כדאיתא התם וכן בהמה מסוכנת התירו לשחטה אם יכול לאכול כזית מבית טביחתה מבעוד יום בלא הפשט ונתוח ובדיקה בריאה (ביצה כ"ה ע"א).
וכן בהמה שצריכה בדיק' מפני ריסוק איברים אמרי' בפרק המביא (ל"ד עא) שמותר לשחטה בי"ט משום דאחזוקי ריעותא לא מחזיקינן וכן בירושלמי בפ' אין צדין (ה''ה) אמרו שאין רואין את הטרפה בבית אפל ונתנו טעם בזה שמא תמצא טרפה ויהא אסור לטלטלה וכן אנו מקילין עוד שיקח מהנכרי מעי"ט דמי הבהמה אם תמצא טרפה: